А ў нас на той вечар быў для вяскоўцаў незвычайны сюрпрыз. Справа ў тым, што песню хора “Нам прыслала Масква падкрэпленне” ў ліку лепшых, адметных на дэкадзе нумароў нават знялі на кінастужку — вялікі гонар! Нумары джаза Эдзі Рознэра, оперны дуэт Арсэнка з Млодэк былі вядомы, скапіраваны, а гэты матэрыял згубіўся, хаця харысты і Цітовіч добра памяталі, што іх тады ў Маскве здымалі. І толькі наша рэдактар Галіна Злабенка выпадкова знайшла стужку ў падмаскоўным краснагорскім архіве ў каробках з матэрыялам дэкады зусім іншай рэспублікі, — здаецца, Таджыкскай ці нейкай іншай сярэднеазіяцкай.